አቢሲኒያ ባንክ መለያ አርማውን ቀየረ
አቢሲኒያ ባንክ ላለፉት 22 ዓመታት ሲጠቀምበት የቆየውን መለያ አርማ (ብራንድ) በማሻሻል አዲስ መለያ ሆኖ የሚያገለግለውን አርማ ቅዳሜ ግንቦት 25 ቀን 2010 ዓ.ም. ይፋ አድርጓል፡፡የደርግን ውድቀት ተከትለው የፋይናንስ ኢንዱስትሪውን ከተቀላቀሉት ባንኮች አንዱ የሆነው አቢሲኒያ ባንክ፣ ሲገለገልበት የቆየውን አርማ በአዲስ የተካው ባንኩን ይበልጥ ለመግለጽ የሚያስችል እንዲሆን በማሰብ እንደሆነ ተነግሯል፡፡ የባንኩን የዕድገት ውጥን ለማሳካት የአርማ ለውጡ ዴሎይት በተባለ ዓለም አቀፍ ኩባንያ በቀረበ ምክረ ሐሳብ መሠረት ተግባራዊ መሆኑን የባንኩ ፕሬዚዳንት አቶ ሙሉጌታ አስማረ ገልጸዋል፡፡ በአሁኑ ወቅት በባንክ ኢንዱስትሪ ውስጥ የሚገኙ አንዳንድ ባንኮች በተመሳይ ሁኔታ ሲገለገሉባቸው የቆዩባቸውን አርማዎች በመቀየር በአዲስ እየተኩ ነው፡፡ እስካሁንም ንብ ባንክ፣ አዋሽ ባንክ፣ ዳሸን ባንክ፣ የኦሮሚያ ኅብረት ሥራ ባንክና ወጋገን ባንክ አርማቸውን ከቀየሩት ባንኮች መካከል የሚሠቀሱ ናቸው፡፡አቢሲኒያ ባንክ ከአርማ ለውጡ ባሻገር እስከዛሬ ይጠቀምበት የነበረውን፣ ‹‹አቢሲኒያ የትጉሃን መናኸሪያ›› የሚለውን መሪ ቃሉን ‹‹አቢሲኒያ የሁሉም ምርጫ›› በሚል እንዲለወጥ አድርጓል፡፡አቢሲኒያ ባንክ በ1988 ዓ.ም. በ50 ሚሊዮን ብር የተፈቀደ ካፒታል የተቋቋመ ሲሆን፣ የባንክ ሥራን የጀመረው በ32 ሠራተኞች ነበር፡፡ የባንኩ የተከፈለ ካፒታል አራት ቢሊዮን ብር ደርሷል፡፡